Document ID: 32009R0552

ΚΑΝΟΝΙΣΜΌΣ (ΕΚ) αριθ. 552/2009 ΤΗΣ ΕΠΙΤΡΟΠΉΣ
της 22ας Ιουνίου 2009
για την τροποποίηση του παραρτήματος XVII του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH)
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (1), και ιδίως το άρθρο 131,
Εκτιμώντας τα ακόλουθα:
(1)
Η οδηγία 76/769/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικινδύνων ουσιών και παρασκευασμάτων (2), θεσπίζει, στο παράρτημα Ι, περιορισμούς για ορισμένες επικίνδυνες ουσίες και παρασκευάσματα. Ο κανονισμός (ΕΚ) αριθ. 1907/2006 καταργεί και αντικαθιστά την οδηγία 76/769/ΕΟΚ με ισχύ από την 1η Ιουνίου 2009. Το παράρτημα XVII του εν λόγω κανονισμού αντικαθιστά το παράρτημα Ι της οδηγίας 76/769/ΕΟΚ.
(2)
Το άρθρο 67 του κανονισμού (ΕΚ) αριθ. 1907/2006 προβλέπει ότι οι ουσίες, τα μείγματα ή τα αντικείμενα επιτρέπεται να παράγονται ή να διατίθενται στην αγορά ή να χρησιμοποιούνται μόνον εάν πληρούν τους όρους τυχόν περιορισμών που τα αφορούν και οι οποίοι αναγράφονται στο παράρτημα XVII.
(3)
Η οδηγία 2006/122/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, για την τριακοστή τροποποίηση της οδηγίας 76/769/ΕΟΚ του Συμβουλίου [σουλφονικά υπερφθοροοκτάνια (PFOS)] (3), και η οδηγία 2006/139/ΕΚ της Επιτροπής, της 20ής Δεκεμβρίου 2006, για την τροποποίηση της οδηγίας 76/769/ΕΟΚ του Συμβουλίου όσον αφορά τους περιορισμούς κυκλοφορίας στην αγορά και χρήσης ενώσεων αρσενικού με σκοπό την προσαρμογή του παραρτήματος Ι της οδηγίας στην τεχνική πρόοδο (4), η οποία τροποποιεί το παράρτημα Ι της οδηγίας 76/769/ΕΚ, εκδόθηκαν λίγο πριν από την έκδοση του κανονισμού (ΕΚ) αριθ. 1907/2006, τον Δεκέμβριο του 2006, αλλά οι περιορισμοί που εισήγαγαν δεν έχουν ακόμη περιληφθεί στο παράρτημα XVII του εν λόγω κανονισμού. Συνεπώς, το παράρτημα XVII θα πρέπει να τροποποιηθεί, ώστε να συμπεριλάβει τους περιορισμούς που αντιστοιχούν στις οδηγίες 2006/122/ΕΚ και 2006/139/ΕΚ, ειδάλλως οι εν λόγω περιορισμοί θα καταργηθούν την 1η Ιουνίου 2009.
(4)
Σύμφωνα με το άρθρο 137 παράγραφος 3 του κανονισμού (ΕΚ) αριθ. 1907/2006, οποιαδήποτε τροποποίηση των περιορισμών που εγκρίνονται δυνάμει της οδηγίας 76/769/ΕΟΚ από την 1η Ιουνίου 2007 ενσωματώνεται στο παράρτημα XVII του εν λόγω κανονισμού με ισχύ από την 1η Ιουνίου 2009.
(5)
Η οδηγία 2007/51/ΕΚ του Ευρωπαϊκού Κοινοβουλίου και του Συμβουλίου για την τροποποίηση της οδηγίας 76/769/ΕΟΚ του Συμβουλίου σχετικά με περιορισμούς διάθεσης στην αγορά ορισμένων οργάνων μέτρησης που περιέχουν υδράργυρο (5) εκδόθηκε στις 25 Σεπτεμβρίου 2007. Η απόφαση αριθ. 1348/2008/ΕΚ του Ευρωπαϊκού Κοινοβουλίου και του Συμβουλίου για τροποποίηση της οδηγίας 76/769/ΕΟΚ όσον αφορά τους περιορισμούς κυκλοφορίας στην αγορά και χρήσης 2-(2-μεθοξυαιθοξυ)αιθανόλης, 2-(2-βουτοξυαιθοξυ)αιθανόλης, διισοκυανικού μεθυλενοδιφαινυλίου, κυκλοεξανίου και νιτρικού αμμωνίου (6) εκδόθηκε στις 16 Δεκεμβρίου 2008. Οι σχετικοί περιορισμοί δεν έχουν ακόμη περιληφθεί στο παράρτημα XVII του εν λόγω κανονισμού. Το παράρτημα XVII θα πρέπει να τροποποιηθεί, ώστε να συμπεριλάβει τους περιορισμούς για ορισμένα όργανα μέτρησης που περιέχουν υδράργυρο, οι οποίοι θεσπίστηκαν με την οδηγία 2007/51/ΕΚ, και τους περιορισμούς για την 2-(2-μεθοξυαιθοξυ)αιθανόλη, την 2-(2-βουτοξυαιθοξυ)αιθανόλη, το διισοκυανικό μεθυλενοδιφαινύλιο, το κυκλοεξάνιο και το νιτρικό αμμώνιο, οι οποίοι θεσπίστηκαν με την απόφαση αριθ. 1348/2008/ΕΚ.
(6)
Θα πρέπει να ληφθούν υπόψη οι σχετικές διατάξεις του κανονισμού (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/ΕΟΚ και 1999/45/ΕΚ και την τροποποίηση του κανονισμού (ΕΚ) αριθ. 1907/2006 (7).
(7)
Επειδή οι διατάξεις του τίτλου VIII του κανονισμού (ΕΚ) αριθ. 1907/2006 και ιδίως του παραρτήματος XVII ισχύουν άμεσα από την 1η Ιουνίου 2009, οι περιορισμοί θα πρέπει να είναι διατυπωμένοι με σαφήνεια, ώστε να είναι σε θέση οι οικονομικοί φορείς και οι αρχές ελέγχου εφαρμογής της νομοθεσίας να τους εφαρμόζουν ορθά. Συνεπώς, η διατύπωση των περιορισμών θα πρέπει να επανεξεταστεί. Θα πρέπει να εναρμονιστεί η ορολογία των διάφορων καταχωρίσεων και να συμβαδίζει περισσότερο με τους ορισμούς που περιέχει ο κανονισμός (ΕΚ) αριθ. 1907/2006.
(8)
Η οδηγία 96/59/ΕΚ του Συμβουλίου, της 16ης Σεπτεμβρίου 1996, για τη διάθεση των πολυχλωροδιφαινυλίων και των πολυχλωροτριφαινυλίων (PCB/PCT) (8), επιτάσσει την απορρύπανση και τη διάθεση των συσκευών που περιέχουν PCB και PCT το ταχύτερο δυνατόν και καθορίζει τους όρους για την απορρύπανση των συσκευών που περιέχουν αυτές τις ουσίες. Συνεπώς, η καταχώριση στο παράρτημα XVII του κανονισμού (ΕΚ) αριθ. 1907/2006 σχετικά με τα PCT δεν θα πρέπει να περιλαμβάνει διάταξη για τις συσκευές που περιέχουν PCT, αφού ρυθμίζονται πλήρως από την οδηγία 96/59/ΕΚ.
(9)
Οι ισχύοντες περιορισμοί για τις ουσίες 2-ναφθυλαμίνη, βενζιδίνη, 4-νιτροδιφαινύλιο, και 4-αμινοδιφαινύλιο είναι διφορούμενοι, επειδή δεν είναι σαφές εάν η απαγόρευση αφορά μόνο την προμήθεια στο ευρύ κοινό ή και την προμήθεια σε επαγγελματίες χρήστες. Αυτά θα πρέπει να διευκρινιστούν. Επειδή η οδηγία 98/24/ΕΚ του Συμβουλίου, της 7ης Απριλίου 1998, για την προστασία της υγείας και ασφαλείας των εργαζομένων κατά την εργασία από κινδύνους οφειλομένους σε χημικούς παράγοντες (9), απαγορεύει την παραγωγή, την παρασκευή και τη χρήση κατά την εργασία των εν λόγω ουσιών, οι περιορισμοί που προβλέπονται στο παράρτημα XVII του κανονισμού (ΕΚ) αριθ. 1907/2006 σχετικά με τις εν λόγω ουσίες θα πρέπει να συμβαδίζουν με τις διατάξεις της οδηγίας 98/24/ΕΚ.
(10)
Οι ουσίες τετραχλωράνθρακας και 1,1,1-τριχλωροαιθάνιο υπόκεινται σε αυστηρούς περιορισμούς βάσει του κανονισμού (ΕΚ) αριθ. 2037/2000 του Ευρωπαϊκού Κοινοβουλίου και του Συμβουλίου, της 29ης Ιουνίου 2000, για τις ουσίες που καταστρέφουν τη στιβάδα του όζοντος (10). Ο κανονισμός (ΕΚ) αριθ. 2037/2000 επιβάλλει απαγόρευση του τετραχλωράνθρακα με εξαιρέσεις και πλήρη απαγόρευση του 1,1,1-τριχλωροαιθανίου. Συνεπώς, οι περιορισμοί που προβλέπονται για τον τετραχλωράνθρακα και για το 1,1,1-τριχλωροαιθάνιο στο παράρτημα XVII του κανονισμού (ΕΚ) αριθ. 1907/2006 είναι περιττοί και θα πρέπει να διαγραφούν.
(11)
Επειδή η χρήση υδραργύρου στις ηλεκτρικές στήλες ρυθμίζεται από την οδηγία 2006/66/ΕΚ του Ευρωπαϊκού Κοινοβουλίου και του Συμβουλίου, της 6ης Σεπτεμβρίου 2006, σχετικά με τις ηλεκτρικές στήλες και τους συσσωρευτές και τα απόβλητα ηλεκτρικών στηλών και συσσωρευτών (11), οι διατάξεις για τον υδράργυρο των ηλεκτρικών στηλών τις οποίες περιέχει σήμερα το παράρτημα XVII του κανονισμού (ΕΚ) αριθ. 1907/2006 είναι περιττές και θα πρέπει να διαγραφούν.
(12)
Σύμφωνα με το άρθρο 2 παράγραφος 2 του κανονισμού (ΕΚ) αριθ. 1907/2006, τα απόβλητα δεν συνιστούν ουσία, μείγμα ή αντικείμενο κατά την έννοια του άρθρου 3 του κανονισμού (ΕΚ) αριθ. 1907/2006. Συνεπώς, αφού τα απόβλητα δεν καλύπτονται από τους περιορισμούς του εν λόγω κανονισμού, οι διατάξεις του παραρτήματος XVII του κανονισμού που εξαιρούν τα απόβλητα είναι περιττές και θα πρέπει να διαγραφούν.
(13)
Ορισμένοι περιορισμοί που προβλέπονται στο παράρτημα XVII του κανονισμού (ΕΚ) αριθ. 1907/2006 θα πρέπει να τροποποιηθούν, ώστε να λάβουν υπόψη τους ορισμούς της «χρήσης» και της «διάθεσης στην αγορά» που περιέχει το άρθρο 3 του εν λόγω κανονισμού.
(14)
Η καταχώριση στο παράρτημα Ι της οδηγίας 76/769/ΕΟΚ για τις ίνες αμιάντου περιλάμβανε μια εξαίρεση για τα διαφράγματα που περιέχουν χρυσοτίλη. Πρέπει να διευκρινιστεί ότι η εξαίρεση αυτή θα επανεξεταστεί μετά την παραλαβή των εκθέσεων που πρέπει να υποβληθούν από τα κράτη μέλη τα οποία κάνουν χρήση της εν λόγω εξαίρεσης. Επιπλέον, σύμφωνα με τον ορισμό της «διάθεσης στην αγορά» που περιλαμβάνεται στον κανονισμό (ΕΚ) αριθ. 1907/2006, τα κράτη μέλη θα πρέπει να έχουν τη δυνατότητα να επιτρέπουν τη διάθεση ορισμένων αντικειμένων που περιέχουν τέτοιες ίνες στην αγορά, αν τα εν λόγω αντικείμενα ήταν ήδη εγκατεστημένα ή σε λειτουργία πριν από την 1η Ιανουαρίου 2005, υπό ειδικούς όρους που εξασφαλίζουν υψηλό επίπεδο προστασίας της υγείας του ανθρώπου.
(15)
Θα πρέπει να καταστεί σαφές ότι, για ουσίες που έχουν περιληφθεί στο παράρτημα XVII του κανονισμού (ΕΚ) αριθ. 1907/2006, λόγω των περιορισμών που είχαν θεσπιστεί στο πλαίσιο της οδηγίας 76/769/ΕΟΚ (καταχωρίσεις 1 έως 58), οι περιορισμοί δεν ισχύουν για την αποθήκευση, διατήρηση, κατεργασία, πλήρωση περιεκτών, μεταφορά των ουσιών από περιέκτη σε περιέκτη για εξαγωγή, εκτός εάν απαγορεύεται η παρασκευή των ουσιών.
(16)
Ο κανονισμός (ΕΚ) αριθ. 1907/2006 περιλαμβάνει ορισμό για το «αντικείμενο», ενώ η οδηγία 76/769/ΕΟΚ δεν περιλαμβάνει τέτοιον ορισμό. Σε ορισμένες διατάξεις θα πρέπει να προστεθεί ο όρος «μείγματα», ώστε να καλύπτονται τα ίδια είδη με εκείνα που προβλέπονται στον αρχικό περιορισμό για το κάδμιο.
(17)
Θα πρέπει να καταστεί σαφές ότι οι περιορισμοί που περιλαμβάνονται στο παράρτημα XVII του κανονισμού (ΕΚ) αριθ. 1907/2006 για τη διάθεση στην αγορά ορισμένων οργάνων μέτρησης που περιέχουν υδράργυρο δεν εφαρμόζονται σε όργανα που ήταν ήδη σε χρήση στην Κοινότητα κατά τον χρόνο έναρξης ισχύος του περιορισμού.
(18)
Στις καταχωρίσεις του παραρτήματος XVII του κανονισμού (ΕΚ) αριθ. 1907/2006 για τα πενταβρωμιούχα παράγωγα του διφαινυλαιθέρα και τα οκταβρωμιούχα παράγωγα του διφαινυλαιθέρα, θα πρέπει να προβλεφθεί ότι οι περιορισμοί δεν εφαρμόζονται σε αντικείμενα που ήταν ήδη σε χρήση κατά την ημερομηνία από την οποία επρόκειτο να εφαρμοστεί ο περιορισμός, επειδή οι ουσίες αυτές ήταν ενσωματωμένες σε αντικείμενα με μακροχρόνιο κύκλο ζωής, τα οποία πωλούνται στην αγορά μεταχειρισμένων, όπως τα αεροπλάνα και τα οχήματα. Επιπλέον, επειδή η χρήση των ουσιών σε είδη ηλεκτρικού και ηλεκτρονικού εξοπλισμού ρυθμίζεται από την οδηγία 2002/95/ΕΚ του Ευρωπαϊκού Κοινοβουλίου και του Συμβουλίου, της 27ης Ιανουαρίου 2003, σχετικά με τον περιορισμό της χρήσης ορισμένων επικίνδυνων ουσιών σε είδη ηλεκτρικού και ηλεκτρονικού εξοπλισμού (12), τα εν λόγω είδη εξοπλισμού δεν θα πρέπει να υπόκεινται στους συγκεκριμένους περιορισμούς.
(19)
Θα πρέπει να καταστεί σαφές στον περιορισμό για την εννεϋλοφαινόλη και την αιθοξυλιωμένη εννεϋλοφαινόλη ότι η ισχύς των υφιστάμενων εθνικών εγκρίσεων φυτοφαρμάκων ή βιοκτόνων προϊόντων που περιέχουν αιθοξυλιωμένη εννεϋλοφαινόλη ως βοηθητικό συνθέσεως δεν θα πρέπει να επηρεάζεται, όπως ορίζεται στο άρθρο 1 παράγραφος 2 της οδηγίας 2003/53/ΕΚ του Ευρωπαϊκού Κοινοβουλίου και του Συμβουλίου, της 18ης Ιουνίου 2003, για την τροποποίηση για 26η φορά της οδηγίας 76/769/ΕΟΚ του Συμβουλίου σχετικά με περιορισμούς κυκλοφορίας στην αγορά και χρήσης μερικών επικίνδυνων ουσιών και παρασκευασμάτων (εννεϋλοφαινόλη, αιθοξυλιωμένη εννεϋλοφαινόλη και κονία) (13).
(20)
Θα πρέπει να καταστεί σαφές ότι ο περιορισμός που περιλαμβάνεται στο παράρτημα XVII του κανονισμού (ΕΚ) αριθ. 1907/2006 για τα σουλφονικά υπερφθοροοκτάνια δεν εφαρμόζεται σε προϊόντα που ήταν ήδη σε χρήση στην Κοινότητα, όταν άρχισε να ισχύει ο περιορισμός.
(21)
Τα μέτρα που προβλέπονται από τον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 133 του κανονισμού (ΕΚ) αριθ. 1907/2006,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα XVII του κανονισμού (ΕΚ) αριθ. 1907/2006 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στη Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Ιουνίου 2009.

Labels: 12
3
1
20